ΓΡΑΠΤΗ ΕΡΩΤΗΣΗ E-1291/96 υποβολή: Elena Marinucci (PSE) προς την Επιτροπή (31 Μαΐου 1996)

Θέμα: Διαφορά μεταξύ των ενισχύσεων στα οινοπνεύματα που προέρχονται από απόσταξη σταφυλιών και των ενισχύσεων στα οινοπνεύματα που προέρχονται από απόσταξη καταλοίπων απόσταξης

Βάσει του άρθρου 18 του Κανονισμού ΕΚ 2046/89 ((ΕΕ L 202 της 14.7.1989, σελ. 14)) η εφαρμογή των διαφοροποιημένων τιμών μπορεί να αποφασίζεται από τα κράτη μέλη σε περίπτωση που η εφαρμογή της κατ' αποκοπήν τιμής καθιστά ή ενδέχεται να καταστήσει αδύνατη, σε ορισμένες περιφέρειες της Κοινότητας, την απόσταξη ενός ή περισσότερων προϊόντων της οινοποίησης.

Λόγω του περίπου τριπλού κόστους του οινοπνεύματος που προέρχεται από απόσταξη σταφυλιών έναντι του προερχομένου από απόσταξη καταλοίπων απόσταξης, η κατ' αποκοπήν ενίσχυση που εφαρμόζεται στην Ιταλία σε όλες τις περιφέρειες ενδέχεται να προκαλέσει ζημία σε όσους παράγουν οινόπνευμα με απόσταξη σταφυλιών.

Τούτο δημιούργησε ανησυχία σε πολλές επιχειρήσεις όπου γίνεται απόσταξη μόνο σταφυλιών με σοβαρές κοινωνικές συνέπειες και συνέπειες σε επίπεδα απασχόλησης, ενώ υπάρχει ο κίνδυνος τα κατάλοιπα της απόσταξης να καταλήξουν στην αγορά νοθευμένων προϊόντων.

Κατόπιν των ανωτέρω, ερωτάται η Επιτροπή:

1. Με ποιό τρόπο πρέπει να εννοηθεί η «αδυναμία» ή «το ενδεχόμενο αδυναμίας» απόσταξης ενός ή περισσότερων προϊόντων;

2. Για ποιό λόγο η αδυναμία αυτή θα έπρεπε να εντοπίζεται ειδικώς σε ορισμένες περιφέρειες;

3. Ποιό είναι το σύστημα που εφαρμόζεται (κατ' αποκοπήν ή διαφοροποιημένο) στα επιμέρους ευρωπαϊκά κράτη και της περιφερείας τους;

4. Εάν δεν θεωρείται σκόπιμο να διευκρινισθεί το πρόβλημα με την κατάλληλη απόφαση ή σύσταση οι οποίες θα εξασφάλιζαν τη δίκαιη εφαρμογή των ισχυουσών ομιλιών.

Απάντηση του κ. Fischler εξ ονόματος της Επιτροπής (24 Ιουνίου 1996)

Η Επιτροπή, κατ'εφαρμογή του άρθρου 18 του κανονισμού (ΕΟΚ) αριθ. 2046/89 του Συμβουλίου, προσδιορίζει, για κάθε περίοδο εμπορίας, μία κατ'αποκοπήν ενίσχυση καθώς επίσης και μία ενίσχυση η οποία διαφοροποιείται σε συνάρτηση με την πρώτη ύλη απόσταξης.

Το κράτος μέλος, δύναμει του 2ου εδαφίου, παράγραφος 3 του ως άνω άρθρου, δύναται να αποφασίσει να εφαρμόσει τη διαφοροποιούμενη τιμή σε περίπτωση που η κατ'αποκοπήν τιμή θα ενδέχετο να συνεπάγεται για τον αποστακτή μιας ορισμένης περιοχής, επί τη βάσει της διαφοράς του κόστους απόσταξης, προτίμηση ενός ιδιαιτέρου υποπροϊόντος της οινοποίησης, αντί για την επεξεργασία όλων των υποπροϊόντων.

1-2. Ο «κίνδυνος να οδηγήσει σε αδυνατότητα απόσταξης» ορισμένων υποπροϊόντων της οινοποίησης, είναι συνάρτηση της οικονομικής αξιοποίησης των προϊόντων τα οποία προέρχονται από την απόσταξη αυτή. Σε περίπτωση που η ζήτηση αυτών των προϊόντων είναι μικρή, αυξάνεται ο κίνδυνος της αδυνατότητας απόσταξης ορισμένων υποπροϊόντων. Το κόστος της μεταφοράς των υποπροϊόντων της οινοποίησης ενδέχεται να επηρεάζει και να περιορίζει το ενδιαφέρον που υπάρχει για την αλκοόλη η οποία παράγεται από αυτή την απόσταξη.

3. Τα κράτη μέλη παραγωγής εφαρμόζουν κάποιο από τα συστήματα ενίσχυσης, σε συνάρτηση με τα διατυπωμένα κριτηρία, καθώς και με τη διοικητική τους δομή.

4. Επί του παρόντος, η Επιτροπή εξετάζει κατά πόσον θα ήταν σκόπιμο να προτείνει στο Συμβούλιο ένα σχέδιο κανονισμού για την τροποποίηση του προαναφερομένου άρθρου 18, ούτως ώστε να λαμβάνονται υπόψη τα οικονομικά συμφέροντα όσων μετέχουν σε αυτόν τον οικονομικό τομέα.